ועדת הכספים, כנסת 24, פרוטוקול מספר 91, 2021-09-29 10:00

אלכס קושניר: בוקר טוב לכולם, היום יום רביעי, כ"ג בתשרי התשפ"ב, 29 בספטמבר 2021.

אלכס קושניר: קודם כול אחרי החגים שמח לכולם, שמח לראות את כולכם.

אלכס קושניר: עברנו את החגים, עכשיו חוזרים לעבודה רציפה.

אלכס קושניר: אני חושב שזה חושב.

אלכס קושניר: התגעגענו כולנו לוועדה, לדיונים, לנושאים, ולא חסר נושאים.

אלכס קושניר: היום יש לנו שלושה נושאים על סדר-היום, אבל לפני שנתחיל בנושאים אני כמובן אתן לחברי הכנסת הצעות לסדר.

אלכס קושניר: אבל אני רוצה לעדכן אתכם בכמה דברים.

אלכס קושניר: אחד, בנוגע למלגת "ממדים ללימודים".

אלכס קושניר: היום קיימתי דיון טלפוני עם נציגים של האוצר ושל משרד הביטחון, ויש בשורה: גם השנה המלגה הזאת תהיה ללא התניות.

אלכס קושניר: זה עדיין תלוי חקיקה.

אלכס קושניר: החוק צריך להגיע לוועדת השרים לחקיקה בהקדם, הנוסח כמעט סגור.

אלכס קושניר: ואז זה יגיע למליאה, כמובן הצבעה בקריאה ראשונה, ואז לוועדה.

אלכס קושניר: עוד פעם, קיבלתי הבטחה שהמלגה תהיה גם השנה ללא התניות של התנדבות ומילואים.

אלכס קושניר: זה משהו שאנחנו מלווים במשך חצי שנה, אפילו קצת יותר.

אלכס קושניר: ואני חושב שזו בהחלט צורה ללוחמים וללוחמות שתרמו למדינה, ויזכו לקבל למלגה ללא התניות.

אלכס קושניר: זה דבר אחד.

אלכס קושניר: דבר נוסף שאני רוצה לומר זה בנוגע לסעיף הראשון, שזה תקנות מס הכנסה (שיעור מס על הכנסה בעד עבודה במשמרות).

אלכס קושניר: זו הוראת שעה, תקנה של מס הכנסה שאנחנו הולכים לאשר היום.

אלכס קושניר: ומה שחשוב לי, וכאן אני פונה לנציגים של הממשלה, לוודא שהרצף יישמר, ואותם חודשים – חודשיים לפי דעתי – שבהם התקנה לא הייתה תקפה, שאנשים יקבלו את הטבת המס.

אלכס קושניר: ואנחנו נרצה לשמוע איך זה אמור לקרות מבחינה טכנית.

אלכס קושניר: זאת אומרת, איך המעסיקים בעצם יפנו ואיך אנשים יקבלו את מה שמגיע להם.

אלכס קושניר: עכשיו נעבור להצעות לסדר.

אלכס קושניר: חבר הכנסת אחמד טיבי, בבקשה.

אחמד טיבי: תודה, מכובדי.

אחמד טיבי: שני נושאים בוערים, וקשורים בוועדת הכספים באופן עקיף וישיר.

אחמד טיבי: נושא הפשיעה והמשך הרציחות בחברה הערבית.

אחמד טיבי: אומנם יש החלטת ממשלה על תקצוב, אבל כידוע הדברים האלה תלויים בגורמים נוספים חוץ מתקציבים וכספים.

אחמד טיבי: אנחנו מתקרבים ל-100 נרצחים.

אחמד טיבי: עוד לא סיימנו את השנה, וקרוב לוודאי שהשנה נעבור את השיא –בעצם השפל – שהיה בשנה שעברה מבחינת מספר נרצחים.

אחמד טיבי: ממשלת ישראל צריכה לקבל הכרעה.

אחמד טיבי: משטרת ישראל היא משטרה חזקה ומקצועית, אגב, כשהיא רוצה.

אחמד טיבי: למשל בנתניה, בגוש דן, בנהריה היא הצליחה למגר את ארגוני הפשיעה.

אחמד טיבי: אבל יותר מאשר רושם, התוצאות בשטח מוכיחות שהיחס הוא שונה, ולכן הדם ממשיך למלא את הרחובות.

אחמד טיבי: נחצו כל הקווים האדומים.

אחמד טיבי: וזה הנושא שמעסיק אותנו, ימשיך להעסיק אותנו, כי זה נושא של חיים ומוות.

אחמד טיבי: הנושא השני הוא התחלואה הגוברת בחברה הערבית מבחינת קורונה.

אחמד טיבי: היום ראיתי את רשימת 40 היישובים אדומים, והם יישובים בחברה הערבית.

אחמד טיבי: יש סיבה ישירה: א' בתי הספר הערבים היו בפעולה, היהודים היו בחופשה.

אחמד טיבי: אגב, היום בתי הספר הערבים התחילו לעשות בדיקה סרולוגית, בדיקת אנטיגנים.

אחמד טיבי: מישהו יודע למה רק היום בתי הספר הערבים - - -

אלכס קושניר: רגע, סרולוגי או אנטיגני?

אחמד טיבי: אנטיגן.

אחמד טיבי: בדיקה אנטיגנית.

אחמד טיבי: למה רק היום בתי הספר הערבים עשו ולא לפני שבועיים למשל?

אחמד טיבי: עושה רושם שהסיבה היא שהחגים של היהודים הסתיימו, ולכן הפסדנו שבועיים שבהם התחלואה גדלה.

אחמד טיבי: זה כשל מערכתי למערכת החינוך.

אחמד טיבי: אני שב וקורא לאנשים ללכת להתחסן.

אחמד טיבי: החיסון השלישי הוא חשוב.

אחמד טיבי: שיעור המתחסנים הוא נמוך, קודם כול בגלל נון-שלנטיות, אבל גם בגלל שמועות, דיסאינפורמציה, פייק ניוז, והיעדר הסבר מתאים שמגיע אל האזרח הפשוט לגבי חשיבות החיסון והאפקטיביות שלו, ואי נכונות בפייק ניוז שמוצף, שכאילו זה גורם לפגיעות שונות.

אחמד טיבי: יש תופעות לוואי רגילות.

אחמד טיבי: תופעות הלוואי האלה הן פחות קשות מהמחלה עצמה.

אחמד טיבי: ולכן חשוב חשוב חשוב ללכת להתחסן.

אחמד טיבי: תודה רבה.

אלכס קושניר: תודה רבה, חבר הכנסת אחמד טיבי.

אלכס קושניר: אני רק רוצה להתייחס.

אלכס קושניר: קודם כול כמובן הנושא של החיסונים הוא נושא קריטי וחשוב בכלל בחברה הישראלית וגם בחברה הערבית, וכנראה שצריך לעשות מאמץ נוסף כדי להעלות את רמת ההסברה בכלל האוכלוסיות בכל השפות, כדי שאנשים באמת יוכלו להבין את החשיבות.

אלכס קושניר: לגבי הנושא של הפשיעה, והרציחות הבלתי-פוסקות בחברה הערבית, שאנחנו עדים להן, אני חושב שאני אבטא כאן קונצנזוס של כל חברי הוועדה, שאנחנו נהיה כאן כדי לעשות כל מה שתלוי בנו, כדי שהדבר הזה ייפסק וכדי שנוכל למגר את הפשע הזה, שבאמת שוטף את הרחובות, אגב לא רק בחברה הערבית, זה זולג לכל המדינה.

אלכס קושניר: ולכן זו בעיה של כל המדינה, וככה צריך להתייחס לזה.

אלכס קושניר: אני כן שומע כיוונים נכונים של הממשלה, ועל נכונות לטפל בסוגיה הזאת.

אלכס קושניר: אני מאוד מקווה שאנחנו נראה את התוצאות.

אלכס קושניר: ואנחנו נהיה כאן כדי לוודא שבאמת זה קורה.

אחמד טיבי: משפט נוסף, אפרופו חיסונים.

אחמד טיבי: אני שמעתי את נאומו של ראש הממשלה באו"ם.

אחמד טיבי: לפרוטוקול אני רוצה לומר, שההתקפה של ראש הממשלה על פקידי מערכת הבריאות הייתה טעות, דבר לא ממלכתי, לא מקצועי, לא במקום.

אחמד טיבי: מותר להתווכח, דעות שונות, אבל לתקוף את הפקידות בצורה הזאת זה דבר לא נכון.

אחמד טיבי: אני זוכר ראש ממשלה קודם, שכשתקף את הפקידות הייתה קמה סערה, ובצדק.

אחמד טיבי: במיוחד לא לתקוף פקידות בפורום בין-לאומי.

אחמד טיבי: מה מעניין את ראש ממשלת ניקרגואה מה חושב נפתלי בנט על שרון אלרעי פרייס?

אחמד טיבי: לא במקום ולא נכון.

שלמה קרעי: זאת הטעות היחידה?

אחמד טיבי: יש עוד ישיבות.

אלכס קושניר: חבר הכנסת שלמה קרעי, בבקשה, אתה יכול עכשיו לפרט.

שלמה קרעי: תודה, אדוני היושב-ראש.

שלמה קרעי: בימים האלו מובטלים בני 67 ומעלה מפסיקים לקבל את מענק ההסתגלות.

שלמה קרעי: אנחנו שומעים ומקבלים פניות על קשיים רבים של אנשים בגילאים האלה.

שלמה קרעי: ואני חושב שצריך לתת את הדעת לזה.

שלמה קרעי: הקורונה עדיין נמצאת כאן, למרות שכמו שהזכיר חבר הכנסת טיבי את נאומו של בנט באו"ם, הוא ניסה שם להטיף וללמד את כל אומות העולם איך מתמודדים עם הקורונה, אנחנו יודעים שההתמודדות היא כושלת.

ולדימיר בליאק: לא, אנחנו לא יודעים.

שלמה קרעי: אנחנו יודעים.

שלמה קרעי: אנחנו יודעים שההתמודדות היא כושלת.

יצחק פינדרוס: משרד הבריאות לא מפרסם את מספר המתים כל יום, אז הוא עוד לא יודע.

ולדימיר בליאק: אנחנו לא יודעים.

שלמה קרעי: אנחנו יודעים שיש עשרות מתים מדי יום.

שלמה קרעי: ממדינה מחוסנת הפכנו למדינה באחד המקומות האחרונים, או במקומות הראשונים של המדינות האדומות.

שלמה קרעי: ולכן צריך לתת את הדעת לאותם מבוגרים בני 67 ומעלה, לשקול אולי להמשיך את מענק ההסתגלות לעוד תקופה, לעוד פרק זמן.

אלכס קושניר: תודה רבה.

אלכס קושניר: חבר הכנסת יצחק פינדרוס, בבקשה.

יצחק פינדרוס: בוקר טוב.

יצחק פינדרוס: אני רוצה כאן לנצל את הבמה הזו בהצעה, כמו שאמר אחמד טיבי, לצוותים המקצועיים, גם הרפואיים, גם במשרד הבריאות, גם הרופאים המתחמים, וגם מנהלי בתי החולים, שהחוט המקשר בין שלושתם זה הזלזול של מי שמכהן היום כראש ממשלה בפעילות שלהם ובעמדות שלהם.

יצחק פינדרוס: אני אכן התביישתי, התביישתי בערב חג, כששמעתי את נפתלי בנט באו"ם.

יצחק פינדרוס: התביישתי בהתנהלות.

יצחק פינדרוס: הוא כנראה עוד זוכר את התקופה שלו כמדליף מהקבינט, הוא שכח שפורמלית הוא ראש ממשלת ישראל.

יצחק פינדרוס: אבל הצוותים האלה, אני רוצה לומר משפט אחד: אני יושב גם בכנסת, מייצג יותר מנדטים ממנו.

יצחק פינדרוס: אני מייצג את אזרחי ישראל יותר ממנו.

יצחק פינדרוס: הוא לא מייצג.

יצחק פינדרוס: לא רק שהוא לא מייצג אותי, הוא לא מייצג את מדינת ישראל, הוא לא מייצג את אזרחי ישראל בהתקפה שלו עליכם.

נירה שפק: אני לא מבינה, הצביעו עבורך 61 אנשים?

נירה שפק: הצביעו עבורך 61 אנשים שתנהל?

שלמה קרעי: גם עבורו לא הצביעו 61.

נירה שפק: הרימו יד במליאה.

שלמה קרעי: רק 60.

נירה שפק: הרימו יד במליאה.

יצחק פינדרוס: הרימו יד במליאה להדיח את נתניהו, ואת זה הצלחתם.

יצחק פינדרוס: אני לא אמרתי שנתניהו מייצג.

יצחק פינדרוס: הדחתם את נתניהו.

יצחק פינדרוס: בראבו.

נירה שפק: לא, אם אנחנו צריכים לעשות שיעור במתמטיקה.

יצחק פינדרוס: אני גם יודע להודות: הצלחתם להדיח את נתניהו.

נירה שפק: אבל בואו נעבוד.

נירה שפק: קרעי, הרגע אמרת שבאת כדי לעבוד בשביל העם, אז בוא נעבוד בשביל העם ולא בשביל - - -

נעמה לזימי: הציבור הדיח את נתניהו.

יצחק פינדרוס: הצליח להדיח את נתניהו ואת החרדים.

יצחק פינדרוס: יאללה, בראבו.

נירה שפק: הציבור בחר, 61 אצבעות.

שלמה קרעי: רק שלא יביישו את העם הזה.

נעמה לזימי: אנחנו מזמינים את החרדים.

יצחק פינדרוס: תנו לי לסיים משפט.

יצחק פינדרוס: אני רוצה לחזק אתכם, גם את המתמחים, גם את שירותי הבריאות, גם את ד"ר שרון אלרעי פרייס, וגם את מנהלי בתי החולים שהממשלה הנוכחית מזלזלת בהם.

יצחק פינדרוס: אני רוצה לומר לכם: אל תיבהלו מהאנשים האלה, אל תתרגשו, הם לא מייצגים אף אחד.

יצחק פינדרוס: דרך אגב, גם לא אתכם.

יצחק פינדרוס: גם שר הבריאות ממרצ, שיש לו גם אותם מספר מנדטים כמו לנפתלי בנט, גם לא התפעל מההתקפה הזאת.

יצחק פינדרוס: תחזקנה ידכם.

יצחק פינדרוס: אנחנו מודים לכם על הפעילות שלכם, אנחנו מצטערים על המציאות הזאת שקבינט הקורונה לא מתפקד ויש כל כך הרבה מתים.

יצחק פינדרוס: וכמו שאמר אותו – באו"ם: כל המציל נפש אחת מישראל כאילו קיים עולם מלא, אנחנו על אף שהדיחו אותנו, על אף שהדיחו את נתניהו, והצלחתם בדבר הזה, אנחנו נעשה הכול בשביל שתצליחו.

יצחק פינדרוס: תודה רבה.

אלכס קושניר: תודה רבה, חבר הכנסת פינדרוס.

אלכס קושניר: אני רק מתפלא על זיכרונך הקצר.

אלכס קושניר: אני אזכיר לך את התקופה של הפרויקטור רוני גמזו, שרצה להכניס מגבלות במקומות שהייתה בהם תחלואה גבוהה.

יצחק פינדרוס: הוא שלח מכתב לנשיא אוקראינה, ועל זה ביקרנו אותו.

אלכס קושניר: ויצאתם בהתקפה חסרת רסן.

אלכס קושניר: אז עזוב אותך.

יצחק פינדרוס: שלח מכתב.

יצחק פינדרוס: עבר מניהול מדיניות ונתינת עצמות לניהול יחסים בין-לאומיים.

אלכס קושניר: כן.

אלכס קושניר: כל הכבוד לך.

אחמד טיבי: פינדרוס, אני רוצה לעזור לך: אתה מתנגד לעירוב פורומים בין-לאומיים בענייני בריאות בתוך מדינת ישראל.

יצחק פינדרוס: יפה.

יצחק פינדרוס: וזה בדיוק מה שעשה הפרויקטור אז.

יצחק פינדרוס: אחמד, יפה.

אלכס קושניר: חברת הכנסת אימאן ח'טיב יאסין, בבקשה.

אימאן ח'טיב יאסין: בוקר טוב לכולם.

אימאן ח'טיב יאסין: קודם כול אני רוצה לחזק את הסוגיה של הפשיעה – את המחלה, אני קוראת לזה, זו לא סוגיה – של הפשיעה בתוך החברה הערבית.

אימאן ח'טיב יאסין: אני שמחה על מה שאמרת, כבוד היושב-ראש, אבל אנחנו רוצים לראות תוצאות בשטח.

אימאן ח'טיב יאסין: השטח כבר לא יכול לסבול עוד.

אימאן ח'טיב יאסין: ואני רוצה להגיד לחבר הכנסת פינדרוס: לא רק מי שמציל חיי אדם מישראל – כל אדם.

אימאן ח'טיב יאסין: זה מה שצריך לכוון אותנו וזה מה שצריך להדגיש.

יצחק פינדרוס: הסגן של מנסור עבאס אמר את זה באו"ם.

יצחק פינדרוס: אני ציטטתי אותו כרגע.

אימאן ח'טיב יאסין: אוקיי.

אימאן ח'טיב יאסין: אני יודעת שיש לך דברים מקוריים, אז תגיד אותם.

נעמה לזימי: אתה יכול להגיד את זה עד מחר.

יצחק פינדרוס: זה מה שהוא אמר.

יצחק פינדרוס: זה פשוט ביזיון, האמירות שלכם.

נעמה לזימי: זה פשוט לא לעניין.

אימאן ח'טיב יאסין: הדבר השני שאני באמת רוצה לשים על השולחן הזה זו כל הסוגיה של המטפלות במעונות היום.

אימאן ח'טיב יאסין: תנאי ההעסקה שלהם, כולנו יודעים, שהם ברמה הכי הכי נחותה.

אימאן ח'טיב יאסין: ואני לא אוסיף לדבר על כל ההתארגנות לגבי פתיחת שנת החינוך במעונות, שעדיין לא נפתחה – ההרשמה, התנאים, הדרגות – כל הדברים האלו.

אימאן ח'טיב יאסין: ואני מופתעת, אלה הילדים שלנו, זה הדור הבא שלנו, שאנחנו מפקירים אותם ככה.

אימאן ח'טיב יאסין: הנושא הזה צריך לקבל הסדרה בחוק כמו שצריך, ולדאוג גם לעובדות וגם לילדים.

אימאן ח'טיב יאסין: לתת תנאי העסקה הוגנים, וגם לשים קריטריונים מי יכול להיות במקום הזה ואיפה אנחנו יכולים להפקיד את הילדים שלנו.

אימאן ח'טיב יאסין: הדבר הנוסף שאני רוצה להעלות כאן, דיברנו על זה לפני, כבוד היו"ר, זה הנושא שקשור לקורונה ולהתנהלות של הקורונה.

אימאן ח'טיב יאסין: אנחנו כאילו לא במצב של למידה מרחוק, אבל יש חלק די גדול של תלמידים שנמצא מחוץ לכותלי בית הספר.

אימאן ח'טיב יאסין: ובמיוחד אם נדבר על החברה הערבית – 40 ערים אדומות, שכולן ערים ערביות.

אימאן ח'טיב יאסין: זה אומר דרשני, וצריך לבדוק את הנושא משני הצדדים: מי אחראי על הנושא הזה?

אימאן ח'טיב יאסין: ושוב, אני רוצה לחזור להערה לגבי למה דווקא עכשיו התחילו הבדיקות.

אימאן ח'טיב יאסין: אני ישבתי בוועדת החינוך והתרעתי על זה לפני החגים, שיש הזדמנות עכשיו שהמערכת יכולה להתפנות לבתי ספר ערביים, ושיהיו לה מאגר של תוצאות עד שבתי ספר במגזר היהודי חוזרים.

אימאן ח'טיב יאסין: וזה לא נעשה.

אימאן ח'טיב יאסין: אז במקרה הזה שהילדים נמצאים בחוץ, אין שום תשתית ללמידה שלהם.

אימאן ח'טיב יאסין: מצד אחד הם צריכים ללמוד, להספיק את מה שהתלמידים האחרים לומדים בכיתות.

אימאן ח'טיב יאסין: אין להם תשתית, לא של אינטרנט, לא של מחשבים.

אימאן ח'טיב יאסין: אני הייתי המומה לשמוע, שמחלקים עכשיו 35,000 מחשבים, מתוכם כאילו הצורך בחברה הערבית – תשמעו – 3,000.

אימאן ח'טיב יאסין: אנחנו יודעים שמדובר, אחרי מה שנטען בשנה שעברה, לפחות בבין 60,000 ל-70,000 מחשבים בחברה הערבית.

אימאן ח'טיב יאסין: אז שלא נעשה מעצמנו צחוק, ואל נצחק לעצמנו בפנים.

אימאן ח'טיב יאסין: נהיה אמיתיים, נגיד את האמת, ונחשוב איך אנחנו מתמודדים עם האמת הזאת.

אימאן ח'טיב יאסין: לא לטייח דברים, ואחר כך עוד כמה חודשים נגיד: מה קרה?

אימאן ח'טיב יאסין: בואו נחפש את התוצאות ונחפש את הסיבות.

אימאן ח'טיב יאסין: הכתובת כבר על הקיר.

אימאן ח'טיב יאסין: ראינו כבר את התוצאות משנה שעברה.

אימאן ח'טיב יאסין: הפער הזה שכבר נוצר בשנה שעברה, עם מה שיהיה בשנה הזאת, כל החברה הישראלית תשלם עליו מחיר.

אימאן ח'טיב יאסין: ולכן צריך עכשיו להתחיל.

אלכס קושניר: תודה רבה.

אלכס קושניר: חבר הכנסת ולדימיר בליאק, בבקשה.

ולדימיר בליאק: תודה, אדוני היושב-ראש.

ולדימיר בליאק: ראשית, אני רוצה להצטרף לדברים של חבר הכנסת טיבי בנושא של אלימות בחברה הערבית וחיסונים.

ולדימיר בליאק: שני נושאים חשובים, שכמובן אנחנו חייבים לטפל בהם.

ולדימיר בליאק: אני רוצה לברך את חבריי חברי הכנסת קרעי וחבר הכנסת פינדרוס על עמדתם הבלתי-מתפשרת לטובת הדרג המקצועי, אחרי שרמסו את הדרג המקצועי בכל משרדי הממשלה.

שלמה קרעי: לא, בפירוש לא.

שלמה קרעי: עמדתי - - -

ולדימיר בליאק: אני לא הפרעתי לך.

שלמה קרעי: אבל אל תסלף את דבריי.

שלמה קרעי: אני בעד שנבחרי ציבור יקבעו מדיניות גם בניגוד לעמדת גורמי המקצוע.

יצחק פינדרוס: - - -

שלמה קרעי: רק לא לתקוף אותם מעל במת האו"ם, שזה לא מעניין אף אחד שמה.

ולדימיר בליאק: רמסתם את הדרג המקצועי בכל משרדי הממשלה, ועכשיו פתאום אתם קופצים, ואין לי אלא לברך על כך.

יצחק פינדרוס: - - -

שלמה קרעי: עדיין נבחרי ציבור צריכים להתוות מדיניות ולא גורמי מקצוע.

נעמה לזימי: אתם לא תשכתבו את ההיסטוריה.

שלמה קרעי: אבל בימת האו"ם היא לא המקום לכבס את הכביסה המלוכלכת שלך.

נעמה לזימי: לא תשכתבו את ההיסטוריה.

נעמה לזימי: היא רשומה, כתובה, מתועדת.

ולדימיר בליאק: אדוני, אני מבקש לאפשר לי להשלים.

אלכס קושניר: חברים, אני מבקש שתיתנו לחבר הכנסת בליאק להשלים את דבריו.

אלכס קושניר: תודה.

ולדימיר בליאק: תודה.

ולדימיר בליאק: והדבר השלישי, הגיע לשולחני נושא של הארכת תוקפן של תקנות מס הכנסה בנושא שיעורי פחת לציוד שמשמש לתעשייה, לעבודות בנייה, לבתי מלון וכן הלאה.

ולדימיר בליאק: התקנות היו בתוקף מ-1985 עד שנת 2016 ומאז לא הוארכו.

ולדימיר בליאק: למיטב ידיעתי, בשטח התעשייה המשיכה לפעול לפי התקנות שהיו בתוקף 30 שנה.

ולדימיר בליאק: זה נושא חשוב, זה נושא קריטי היום, כי היום למעשה סוגרים שומות של שנת 2017, 2018, 2019.

ולדימיר בליאק: אני מבין שזה נמצא איפשהו במשרד האוצר.

ולדימיר בליאק: אני פונה גם למנכ"ל משרד האוצר וגם לאגף תקציבים.

יצחק פינדרוס: לא, הייתה בקשה לדיון של ינון על זה.

אלכס קושניר: לא, ינון דיבר על משהו אחר.

ולדימיר בליאק: לא, זה משהו אחר, זה פחת מואץ.

אלכס קושניר: ינון דיבר על פחת מואץ בעקבות הקורונה.

ולדימיר בליאק: נכון.

ולדימיר בליאק: כאן מדובר בציוד לתעשייה.

ולדימיר בליאק: גם לאגף התקציבים גם לרשות המסים, לפתור את הבעיה ולהאריך את התוקף, כי באמת התעשייה מחכה לזה.

ולדימיר בליאק: תודה רבה.

אלכס קושניר: בסדר.

אלכס קושניר: אנחנו נבדוק את זה אחר כך מול רשות המיסים.

אלכס קושניר: נירה שפק, בבקשה.

נירה שפק: תודה.

נירה שפק: האמת שרציתי לדבר על שני נושאים, אבל השיח הארוך שכאן מחייב התייחסות.

נירה שפק: קודם כול על מה שאמרת לנו על המלגות, באמת בשורה.

נירה שפק: כל הכבוד.

נירה שפק: שני דברים למה שנאמר כאן.

נירה שפק: אחד, אני מרגישה שהפכנו להיות זירת פעולה לצייצנים ולא ועדות בכנסת.

נירה שפק: כל אחד שרוצה להביא, ושאחרי זה יחכו לו בחוץ, שיהיה לו מהטוויטר והפייסבוק - - -

יצחק פינדרוס: למדנו מבנט באו"ם.

נירה שפק: רגע, פינדרוס.

יצחק פינדרוס: בואי, את הפרעת לי יותר.

אלכס קושניר: אגב, היא לא, היא לא דיברה.

יצחק פינדרוס: היא קפצה.

אלכס קושניר: נירה לא קפצה, מה פתאום.

יצחק פינדרוס: היא קפצה כשאני דיברתי.

נירה שפק: אני קפצתי כשהוא דיבר, נכון.

נירה שפק: יפה.

נירה שפק: אבל מותר לי.

יצחק פינדרוס: יש הקלטה.

נירה שפק: אני רוצה להגיד שאני מחפשת את כל אלה שמדברים על צריך לעשות, אלה שמתראיינים בכל מקום – לא מוצאת אותם.

נירה שפק: יוצאת לסיורים על הרפורמות בוועדות, היה סיור של ועדת הכלכלה על הרפורמה בחקלאות, שלא היה מי שלא יגיד מילה על הנושא הזה.

נירה שפק: מזל שהצטרפתי למיכאל ביטון כנציגת יש עתיד והוא היה כחול לבן, כי כל אלה שדיברו והתראיינו בכל מקום – לא ראו אותם.

נירה שפק: הוציאו אוטובוס בשביל שני אנשים, שאחת מהם גרה בעוטף, נסעה חמש דקות.

נירה שפק: אז איפה כל הגיבורים האלה?

נירה שפק: ואתם יודעים מה?

נירה שפק: אני הגעתי לזה, כי חיפשתי איזה נושא שאני מתעניינת בו, ביקשתי מהעוזרים הפרלמנטריים שלי לשקף את כל הלו"ז של כל הוועדות, גם אם אני לא בוועדת הכלכלה.

נירה שפק: אז כל אלה שמתראיינים, ברגע שזה בחול המועד, לצאת רגע מהחופשה שלנו, אז זה פתאום לא בסדר עדיפות.

נירה שפק: אבל אני בטוחה שנשמע אותם חוזרים לדבר על זה עכשיו.

נירה שפק: אז אני ממליצה שבואו נשנה את הזירות, בואו נכבד - - -

שלמה קרעי: מה היה בוועדת הכלכלה בחול המועד?

נירה שפק: היה סיור על הרפורמה בחקלאות.

יצחק פינדרוס: לא הבנתי, מי שלא בסיור לא בעד החקלאות?

יצחק פינדרוס: בלבלת אותי לגמרי.

נירה שפק: רגע, פינדרוס, אני לא אבלבל אותך, אני אסדר לך את הדברים.

יצחק פינדרוס: בלבלת אותי.

יצחק פינדרוס: אני נלחם בוועדות, בהצבעות, בהסתייגויות, על נושא החקלאות לא פחות ממך.

יצחק פינדרוס: וזה שאני לא מגיע לסיור לראות את החוואי מיכאל ביטון לא הופך אותי לפחות נאמן ממך לחקלאות.

נירה שפק: זה מצרפי.

שלמה קרעי: יכול להיות שדווקא הסיור, נירה, הוא סיבוב יח"צ, יותר מאשר העבודה בוועדות.

נירה שפק: לא יודעת, זו ועדה, אני לא באתי לסיבוב יח"צ.

נירה שפק: אני אגיד כמה דברים: קודם כול תמיד אלה שפה הם אלה שכן עובדים.

נירה שפק: אז אותך, קרעי, אני רואה הרבה, ואנחנו מדברים הרבה, ואתה עושה פעילות פרלמנטרית.

נירה שפק: כנ"ל פינדרוס, כנ"ל טיבי.

נירה שפק: זה מצחיק שאלה שפה הם אלה שרואים אותם, אבל יש עוד 80 כאלה שלא רואים אותם בשום מקום.

יצחק פינדרוס: אבל לא הגעתי לסיור.

נירה שפק: אז אני פונה בבמה הזאת לכל אלה: בואו נייצר עבודה, בואו נקרא חומרים, בואו נלך לממ"מ.

נירה שפק: אני רואה פה אנשים שמעלים נושאים שלא קשורים לנושאים של הדיון – לא מדברת על הצעות לסדר – אלא תוך כדי הדיון מקשקשים את עצמם לדעת.

נירה שפק: אז בואו נכבד, יש לנו שלושה עוזרים פרלמנטריים, בואו נשתמש בהם.

נירה שפק: זה אחד.

נירה שפק: שתיים, אני חייבת להעיר משהו לגבי מה שנאמר על החברה הערבית.

נירה שפק: זה כל פעם מטריד אותי מחדש, כי אני אומרת:

נירה שפק: אנחנו כל הזמן פונים פה ופה, וזה נכון לעוד מקרים, אבל אני פונה כרגע לח"כים שהעלו את זה כאן:

נירה שפק: זה לא יעשה רק ברמה הזו.

נירה שפק: צריך לראות מה קורה עם ההנהגה הפורמלית והבלתי-פורמלית, מה קורה עם הרשויות המקומיות.

יצחק פינדרוס: שטויות.

יצחק פינדרוס: זו אחריות של מדינה.

נירה שפק: זו אחריות כוללת.

יצחק פינדרוס: אחריות של מדינה.

נירה שפק: זו אחריות כוללת.

יצחק פינדרוס: אני הייתי ראש רשות במגזר החרדי הרבה שנים.

יצחק פינדרוס: אני בא מהשלטון המקומי.

יצחק פינדרוס: זו אחריות של מדינה.

נירה שפק: ברור שזו אחריות של מדינה, אבל צריך - - -

יצחק פינדרוס: הייתי ראש רשות חרדית, אני יודע בדיוק מה זה – זו אחריות של מדינה.

אימאן ח'טיב יאסין: ראש רשות לא חייב.

אימאן ח'טיב יאסין: אין להם את הכלים - - -

נירה שפק: זו אחריות של מדינה, וצריך שותפים לזה.

יצחק פינדרוס: - - - רשויות, אבל לא נותנים להם שום סמכויות.

יצחק פינדרוס: על מה את מדברת?

נירה שפק: לא יודעת, לימדו אותי שאם הולכים בדרך ומגיעים בסוף לשלט: "זהירות, מפולת", צריך לבחור דרך אחרת.

נירה שפק: האמירה שלי היא אמירה חיובית.

נירה שפק: אנחנו צריכים לשבת, לבחון ולראות איך עושים את זה בכל הוועדות.

אימאן ח'טיב יאסין: את חושבת שלא עשו את זה?

יצחק פינדרוס: מפכ"ל המשטרה צריך לקבל החלטה.

נירה שפק: אני חושבת שפה בוועדת הכספים, בוועדת הכלכלה, בוועדת הבריאות, העבודה – בכל הוועדות – צריך לראות איך עושים את זה ביחד.

אימאן ח'טיב יאסין: נירה, מדינת ישראל שולחת שוטרים לטפל בפשיעה באיחוד האמירויות.

אימאן ח'טיב יאסין: את שמעת על זה?

נירה שפק: לא, לא שמעתי על זה.

אלכס קושניר: אימאן, אני אגיד לך ככה: במהלך דיוני התקציב נזמן לפה לא את כל השרים אבל את רוב השרים, שיגיעו לפה להציג את התקציב, כולל התוכניות שלהם לשנים הקרובות.

אלכס קושניר: וכמובן יגיע גם שר הבט"פ, ואנחנו נשמע אותו.

אלכס קושניר: וגם נתייחס ספציפית לנושא הזה, כדי לראות איך המדינה נכנסת פה לפעולה.

אלכס קושניר: נירה, הרשי לי לפרשן אותך.

אלכס קושניר: היא התכוונה לזה שזה אמור להיות מאמץ משותף של כולם בכל הרמות.

נירה שפק: ברור.

נירה שפק: אמרתי, משותף.

אימאן ח'טיב יאסין: אנחנו כבר הרמנו ידיים.

אימאן ח'טיב יאסין: אין לנו מה לתת יותר במקום הזה.

אימאן ח'טיב יאסין: אני מדברת עליי אישית - - - לא יכולה אפילו לכתוב מילה, לא להגיד מילה.

אלכס קושניר: אימאן, אנחנו נעשה את זה ביחד, כל אחד עם היתרון היחסי שלו, כדי להשפיע על הסוגיה הזאת.

נירה שפק: אני מרגישה מחויבות לזה לא פחות מאשר את.

אחמד טיבי: משפט אחד, ברשותך.

אלכס קושניר: רגע, תן לה לסיים.

נירה שפק: שני נושאים שרציתי להעלות אותם לפני שדיברנו כאן.

נירה שפק: אחד, תקצוב פינוי תוכנית מלונית.

נירה שפק: אני מעלה את זה כל הזמן.

נירה שפק: אני לא רוצה שנגיע לרגע שיקרה משהו ונגיד: אמרתי לכם.

נירה שפק: לא רוצה "אמרתי לכם", רוצה לדעת, דוח מבקר המדינה מיוני 2020 אומר, שבהינתן מקרה כזה זה לא יצא לפועל מכיוון שאין סגירות תקציביות.

נירה שפק: והינה, ראינו את בשומר החומות, לא היו סגירות תקציביות – אזרחים ננטשו.

נירה שפק: ולכן אני מבקשת שנקיים את הדיון הזה.

אלכס קושניר: פה או בוועחו"ב, נירה?

נירה שפק: תקציב זה פה.

אלכס קושניר: לא, תקציב ועחו"ב זו ועדה משותפת.

נירה שפק: בוועדה המשותפת אפשר להעלות את זה.

אלכס קושניר: אז שמה צריך להעלות את זה.

נירה שפק: והדבר הנוסף זה הנושא פיצויים לשומר החומות.

נירה שפק: לא נפתר.

נירה שפק: אני מבקשת להביא את רשות המיסים לכאן ולראות סטטוס: כמה פניות עומדות?

נירה שפק: כמה לא עומדות?

נירה שפק: בפעם הבאה שיש לנו אותם, והם באים כל הזמן, רבע שעה לפני, רבע שעה מתוך הדיון, לשים את הנושא הזה.

נירה שפק: לא יכול להיות שלא מפסיקים להתקשר אנשים שלא מקבלים מענה.

נירה שפק: רק מי שמגיע בקשר אישי, אז סוגרים לו את הפינה.

נירה שפק: לא יכול להיות.

אלכס קושניר: אני חייב לומר לך שהייתי בקשר עם כמה אנשים, שדרשו פיצויים בגין שומר החומות, והרבה אנשים במהלך התקופה האחרונה קיבלו מקדמות.

נירה שפק: מאז שדיברנו קיבלו מקדמות.

אלכס קושניר: כן.

נירה שפק: אבל זה לא במקום, מקדמה זה פיצוי על בינתיים.

נירה שפק: וחלק גם את זה לא קיבלו.

אלכס קושניר: בסדר.

נירה שפק: ואני ציפיתי ל-100% מקדמות, לא ל-70 ולא ל-60.

נירה שפק: כשאנחנו עושים תקלה אז אנחנו צריכים לפצות 100%.

אלכס קושניר: בסדר גמור.

אלכס קושניר: את צודקת.

אלכס קושניר: מאיר יצחק הלוי, בבקשה.

מאיר יצחק הלוי: שלום לכולם.

מאיר יצחק הלוי: אדוני היושב-ראש, האמת שרציתי להתייחס לנושא אתגרי הצוקים בערי חוף, אבל שני הנושאים המרכזיים שעלו פה ממש מחייבים אותי להגיב.

מאיר יצחק הלוי: יש שני אתגרים, האחד אתגר הקורונה, והשני זה האתגר של האלימות בחברה הישראלית.

מאיר יצחק הלוי: אני רוצה רגע להתייחס לאתגר הקורונה.

מאיר יצחק הלוי: אני שומע את חבריי שמייצגים פה את המגזר החרדי, אני פשוט נדהם כמה מהר הם שכחו מה הם אמרו לפני שנה בנושא הקורונה.

מאיר יצחק הלוי: זאת אומרת, יש גבול כמה אפשר להגיד זיכרוננו קהה.

מאיר יצחק הלוי: יש גבול.

יצחק פינדרוס: מה אתה אומר?

יצחק פינדרוס: תוציא את כל הציטוטים.

מאיר יצחק הלוי: חבר'ה, יש גבול.

מאיר יצחק הלוי: הרי לא יכול להיות שהחלפת כיסא מהאופוזיציה לקואליציה, ברח לך כל הזיכרון.

מאיר יצחק הלוי: בואו, אתם רוצים שאני אתן לכם תזכורת מה אמרתם?

יצחק פינדרוס: אתה יודע מה?

יצחק פינדרוס: אתה מראה שאתה אפילו לא יודע מה אמרתי.

יצחק פינדרוס: אתה פשוט מבלבל את המוח.

יצחק פינדרוס: אתה פשוט מבלבל את המוח.

מאיר יצחק הלוי: זה פשוט גובל בציניות.

מאיר יצחק הלוי: אני אספר לך מה נאמר על הטיפול באוכלוסייה החרדית.

מאיר יצחק הלוי: אתה רוצה שאני אתן לך ציטוטים שלך?

מאיר יצחק הלוי: באמת.

מאיר יצחק הלוי: אז אני מציע, יש גבול.

ינון אזולאי: אל תדבר על מי שהיה שם, כי תסתכל על ראש הממשלה שלך, מה הוא אמר כשהוא היה באופוזיציה ומה הוא עושה היום.

יצחק פינדרוס: זה בכלל.

יצחק פינדרוס: בנט בכלל - - -

ינון אזולאי: אז אין לך בכלל מה לדבר.

ינון אזולאי: אם כבר אתה מדבר - - -

אלכס קושניר: בוקר טוב, חבר הכנסת ינון אזולאי, ברוך הבא לדיון.

אלכס קושניר: לרשום אותך להצעה לסדר?

אלכס קושניר: אין בעיה.

ינון אזולאי: קודם כול רציתי שתדע שהגעתי.

ינון אזולאי: עכשיו תרשום אותי.

אלכס קושניר: בוקר טוב, שמח לראות אותך, אחרי החגים שמח.

מאיר יצחק הלוי: חבר הכנסת אזולאי, לא יעלה על הדעת שאני יושב פה חצי שעה, שותק, מקשיב לכולם בקשב רב, לא פציתי פה, אתה מגיע לפני דקה ואתה מפריע.

מאיר יצחק הלוי: זה לא הגון.

מאיר יצחק הלוי: חכה, תקשיב למה שאני אומר.

ינון אזולאי: רציתי רק שישמעו אותך בכותרות, כי אחרת זה לא היה מסוקר.

מאיר יצחק הלוי: לגבי אתגר הקורונה אני אומר: יש גבול לציניות.

מאיר יצחק הלוי: אני רוצה רגע להתייחס לנושא, ואני רוצה להתייחס לחבר הכנסת אחמד טיבי.

יצחק פינדרוס: הלכנו לאו"ם לדבר על שרון אלרעי פרייס?

יצחק פינדרוס: השתגעתם?

יצחק פינדרוס: דברו עם ניצן הורוביץ, הוא יסביר לכם את הבעיה.

מאיר יצחק הלוי: ואני אומר את זה מתוך זה, שאין ספק שהתקלה החמורה ביותר שקורית היום במדינת ישראל ברמה האסטרטגית זה האלימות בחברה הישראלית, בדגש על האלימות בחברה הערבית.

מאיר יצחק הלוי: ויורשה לי, אני בכל זאת הוצאתי את תוכנית עיר ללא אלימות לאוויר העולם, אני חושב שאתה יודע את זה.

מאיר יצחק הלוי: והשקעתי מאמץ מאוד מאוד גדול בנושא הזה, ואפילו יש הישגים בחלק גדול מהרשויות.

מאיר יצחק הלוי: אבל דבר אחד אסור שיקרה.

מאיר יצחק הלוי: אסור שיקרה.

מאיר יצחק הלוי: אני אומר את זה באופן הכי ברור, בהזדהות עמוקה.

מאיר יצחק הלוי: אני גם הצגתי לך את תרומתי והתגייסותי לעניין.

מאיר יצחק הלוי: אסור שנראה את הטיפול כטיפול חד-חד-פאזי, שהמשטרה היא חזות הכול.

מאיר יצחק הלוי: זה לא נכון להסתכל ככה.

אימאן ח'טיב יאסין: מי אומר את זה?

מאיר יצחק הלוי: שנייה, תנו לי רגע לסיים.

מאיר יצחק הלוי: אין ספק שהמשטרה היא ה-pivot, היא הציר המרכזי בטיפול בפשיעה.

מאיר יצחק הלוי: אין ספק בזה.

מאיר יצחק הלוי: אבל היא חייבת לקבל מערכות תומכות הוליסטיות רחבות ממדינת ישראל – אני רוצה שיהיה ברור, אני לא מגלגל את זה עכשיו לראיס אל בלדייה, אני מגלגל את זה לכל המערכות.

מאיר יצחק הלוי: אסור לחשוב לרגע שאם נשים את זה על שולחן המשטרה בזה פתרנו את הבעיה.

מאיר יצחק הלוי: יש כאן מערכות שלמות שצריכות להיות מערכות תומכות.

מאיר יצחק הלוי: זה מערכות רווחה, מערכות חינוך ומערכות של הסברה.

מאיר יצחק הלוי: מערכות שלמות.

מאיר יצחק הלוי: בקיצור, כל הקהילה, כשהמשטרה מובילה, צריכה להתמודד עם העניין הזה.

מאיר יצחק הלוי: אני אומר את זה מתוך היכרותי את גודל המשימה.

מאיר יצחק הלוי: ואני טוען שזו סכנה אסטרטגית לחברה הישראלית, בוודאי וודאי לחברה במדינת ישראל, וכולנו צריכים לשלב ידיים.

מאיר יצחק הלוי: דרך אגב, אין לזה גבולות גזרה, צריך לזכור.

מאיר יצחק הלוי: זה מחלחל וזה יחלחל לכל אזור.

מאיר יצחק הלוי: לכן אני רואה בזה פעולה שהיא מחויבת המציאות.

מאיר יצחק הלוי: הנושא האחרון, אפרופו מה שאמרה נירה, אני מזמין את מי שחפץ לבחון את נושא הצוקים בערי חוף.

מאיר יצחק הלוי: אני מניח שאתם יודעים שלאורך חופי ים תיכון יש סכנה אמיתית, שמאיימת על הרבה מאוד חופים.

מאיר יצחק הלוי: יש כאן איזה מין רצון לברוח מטיפול בעניין, מגלגלים עיניים – רשות מקומית לכיוון הממשלה, הממשלה לכיוון מועצות, וכן הלאה וכן הלאה.

מאיר יצחק הלוי: אני פונה פה לחברי הכנסת כמובן.

מאיר יצחק הלוי: מחר בשעה 09:00 בבוקר אנחנו מתחילים סיור באזור הצפון, מי שירצה אני אתן לו את כל הפרטים, לשמוע את מה שקורה שם.

מאיר יצחק הלוי: ואני חושב שנצטרך כולנו, גם הוועדה הזו, לטפל בסוגיה שבסוף הטיפול בה הוא עתיר משאבים.

מאיר יצחק הלוי: ונצטרך להיות כאן, אין לנו ברירה.

מאיר יצחק הלוי: תודה.

נירה שפק: אריכות חיים לעוסקים בוועדה.

אלכס קושניר: תודה רבה.

אלכס קושניר: אחרון הדוברים בהצעות לסדר – חבר הכנסת ינון אזולאי, בבקשה.

ינון אזולאי: תודה רבה.

ינון אזולאי: חבר הכנסת יצחק מאיר הלוי, אם אתה רוצה להפריע אתה יכול, אז אתה לא מפריע, רק סך הכול תשתתף איתי.

ינון אזולאי: אבל באמת זה רק היה בשבילך.

ינון אזולאי: אני קודם כול רוצה להביע את מחאתי.

ינון אזולאי: אמר ראש הממשלה של ששת המנדטים, בנט, באו"ם, ותוקף את אנשי משרד הבריאות.

ינון אזולאי: ופתאום כל חברי הקואליציה נכנסו למנזר השתקנים, כולם שותקים.

ינון אזולאי: אם זה היה הפוך, כולכם הייתם קמים, זועקים.

ינון אזולאי: אבל כשראש הממשלה שלכם תוקף אנשי מקצוע, אז פתאום הכול בסדר.

ינון אזולאי: אבל זו ההתנהלות שלו.

ינון אזולאי: אפרופו מה שאמרת, חבר הכנסת יצחק מאיר הלוי, כשהוא היה באופוזיציה, אם היית שומע אותו, איך שהוא דיבר, ומה הוא היום עושה, לא רק מדבר, אז לא היית אפילו מעז להגיד דבר כזה לחבר הכנסת פינדרוס, כי אני חושב שהדוגמה הכי חיה זה בנט, וכל החברים שלו, השותפים, גם בנורבגי ראינו את זה.

ינון אזולאי: ולצערי זה ממשיך, וזה יהיה כנראה עוד קצת זמן.

ינון אזולאי: מקווים שיעביר במהרה את ממשלת הזדון מן הארץ.

ינון אזולאי: ככה אנחנו התפללנו, מקווים שכך זה יהיה.

נירה שפק: היא עברה, היא עברה.

ינון אזולאי: לא, עוד לא עברה.

ינון אזולאי: זה העניין.

נירה שפק: היא עברה, היא עברה.

ינון אזולאי: כנראה שלא התפללת בזמן הנכון.

נירה שפק: ממשלת הזדון עברה.

נירה שפק: התבלבלת בתאריך.

ינון אזולאי: אגב, את יודעת באיזה תפילה זה?

אלכס קושניר: לא, זו תפילה רטרואקטיבית.

נירה שפק: אה, אוקיי.

נירה שפק: רציתי להגיד לו שיפסיק - - -

ינון אזולאי: קודם כול, אני שמח שאתם מתמצאים קצת בתפילה, רק הייתי שואל באיזה תפילה זה.

ינון אזולאי: אבל בסדר, עזבו, לא נביך אתכם.

ינון אזולאי: אבל גם מה שאמר חבר הכנסת ולדימיר לגבי הפחת המואץ, שתדע שגם ביקשתי, והיה צריך להיות גם, אומנם בנושא קורונה, אבל כל הנושא של הפחת המואץ שהיה צריך להיות דיון נדחה.

ינון אזולאי: אני מחכה עדיין שהיושב-ראש יעשה את זה.

ינון אזולאי: דבר אחרון שביקשנו – שומר החומות.

ינון אזולאי: היה מבצע שומר החומות, עדיין לא קיבלנו עדכונים.

ינון אזולאי: אני יודע גם שלא ניתנו עדיין הפיצויים.

ינון אזולאי: הוגשו, לא ניתנו.

ינון אזולאי: מה נעשה עם זה?

ינון אזולאי: כמה כסף?

ינון אזולאי: מה שריינו?

ינון אזולאי: אנחנו מבקשים לקבל נתונים ממשרד האוצר, מרשות המסים.

נירה שפק: ינון, ביקשתי את זה.

שרון רופא אופיר: תצטרף לבקשה שלה.

שרון רופא אופיר: יש פה ערבות הדדית.

ינון אזולאי: קודם כול, תמיד אצלי הערבות ההדדית.

ינון אזולאי: אתם יודעים את זה, הערתי את זה גם אז.

ינון אזולאי: אני גם העליתי את זה לפני החגים, הגענו אחרי החגים, צריך להתחיל לפרוע.

ינון אזולאי: ואני מחזק את ידיהן של המטפלות במעונות היום ששובתות.

ינון אזולאי: אני חושב שהגיע הזמן פעם אחת להעלות להן.

ינון אזולאי: שבמשרד האוצר ישבו ולא רק ינפנפו אותן, אלא יעשו באמת עבודת עומק, בשביל להבין מה באמת המטפלות האלה נותנות לילדים שלנו, וצריך לעשות הכול על מנת לשפות אותן ולהעלות להן במשכורות שלהן.

ינון אזולאי: אני תמיד אומר שאשתי מנהלת מעון, אני יודע את זה מקרוב.

ינון אזולאי: אני יודע מה המטפלות באמת לא מקבלות.

ינון אזולאי: ולכן אני אומר: צריך לחזק את ידן ואני קורא להן להמשיך במאבק, ושיצטרפו אליהן עוד ארגונים.

ינון אזולאי: וביום ראשון אם עוד לא תיפתר הבעיה, שייצאו לשביתה, כולל הכול.

ינון אזולאי: יש לי גם ילד במעון, ואם נצטרך שאשתי גם תהיה שמה ותשבית, אז לא משנה.

ינון אזולאי: אני חושב שגם אנחנו צריכים להיות שותפים לזה במאבק שלהן.

ינון אזולאי: שישביתו אחד ולתמיד ויקבלו את מה שמגיע להן.

ינון אזולאי: תודה רבה.

אלכס קושניר: תודה, חבר הכנסת ינון אזולאי.

אלכס קושניר: סיימנו את ההצעות לסדר, אפשר לעבור לסעיף הראשון בסדר-היום: תקנות מס הכנסה - - -

שלמה קרעי: אדוני היושב-ראש, יש לי בקשה לקראת הדיון שיש ביום שני בפתיחת המושב.

שלמה קרעי: אם אפשר לקבל את התקציב של 2020, 2021 ו-2022 בקובץ אקסל, לצורך ניתוחים, לצורך בדיקות שאנחנו רוצים - - -

אלכס קושניר: אני אבדוק את זה.

ינון אזולאי: אגב, שר האוצר לא אמור להגיע פה לוועדה, להציג לנו?

אלכס קושניר: הוא מגיע ביום שני.

ינון אזולאי: אוקיי.

שלמה קרעי: אז נשמח אם נקבל את זה עוד לפני הדיון איתו.

שלמה קרעי: זה קובץ שקיים, זה לא שהם צריכים להכין משהו.

אלכס קושניר: ננסה לבדוק את זה.

אלכס קושניר: אז אני עובר סוף סוף לתקנות מס הכנסה (שיעור המס על הכנסה בעד עבודה במשמרות).

אלכס קושניר: אני מזכיר לכולם, זאת הכנה שקיימת מ-2015, אם אני לא טועה, שמקנה 15% הטבה במס לעובדים שעובדים במשמרת שנייה ושלישית.

אלכס קושניר: התוקף של התקנות האלה פג בסוף שנת 2021, ואז הוארך בתוקף סעיף 20, ואז זה הוארך עד יוני 2021.

אלכס קושניר: וכרגע אנחנו עומדים לאשר את זה רטרואקטיבית.

אלכס קושניר: וכפי שאמרתי בתחילת הדיון בבוקר, חשוב לנו לא רק לאשר את התקנות, אלא גם להבין איך העובדים שלא קיבלו את הטבות המס, ונאלצו לשלם מס הכנסה גבוה ממה שהם ציפו, איך הם יקבלו את הכסף חזרה.

אלכס קושניר: מה המנגנון?

אלכס קושניר: איך הסיפור הזה אמור לעבוד?

אלכס קושניר: אז בבקשה, מי מציג?

אפרת רייטן: אפרת ריץ, רשות המיסים.

אפרת רייטן: בוקר טוב.

אפרת רייטן: אז באמת תקנות מס הכנסה (שיעור המס על הכנסה בעד עבודה במשמרות) הותקנו ב-1986, והוארכו לפי סעיף התחולה מעת לעת.

אפרת רייטן: והתוקף האחרון שלהן תם בשנת 2020.

אפרת רייטן: הן הוארכו לפי סעיף 38 לחוק יסוד: הכנסת עד אמצע עד יולי 2021.

אפרת רייטן: ואנחנו מבקשים להאריך את התחולה באופן כזה שהתיקון שהצענו זה שהתקנות יחולו עד סוף שנת 2022.

אפרת רייטן: זאת אומרת, שהתחולה תהיה ככה שבמקום עד שנת 2020 הן יהיו בתוקף עד 2022.

אפרת רייטן: באופן הזה זה שומר על הרציפות, ככה שהתקנות יהיו בתוקף לאורך כל התקופה.

שלומית ארליך: אפרת, אם את יכולה להסביר מה בדיוק אומרות התקנות?

שלומית ארליך: ולמה אתם מביאים כל פעם את התיקונים באופן רטרואקטיבי, גם בפעמיים האחרונות זה היה באופן רטרואקטיבי לשנתיים-שלוש אחורה, ולא לפני שהן פוקעות?

אפרת רייטן: אז התקנות, צריך להסביר, קובעות הטבה במס לעובדים במשמרת שנייה או שלישית במפעלי ייצור, לפי הגדרות מסוימות שקיימות בתקנות.

אפרת רייטן: הזיכוי מהמס הוא בשיעור 15% מההכנסה מעבודה במשמרת שנייה או שלישית, אם המעסיק משלם תוספת משמרות בשל העבודה במשמרת שנייה או שלישית.

אפרת רייטן: זאת אומרת, זו הטבה שניתנת על משמרת שנייה או שלישית, שהיא בעצם מעבר לשעות העבודה הרגילות.

אימאן ח'טיב יאסין: רק במפעלי ייצור?

נירה שפק: את זה קראנו.

נירה שפק: למה צריך רטרו, ולמה לא רואים לפני הזמן ובאים אלינו בצורה מסודרת?

נירה שפק: זאת הייתה השאלה.

נירה שפק: קראנו כבר.

שלמה קרעי: לא רק זה, נירה.

שלמה קרעי: זה גם מופיע בתקציב כבר.

שלמה קרעי: זו איזושהי עז, ניסוי ותעייה.

שלמה קרעי: בוא ננסה לקחת להם את זה.

שלמה קרעי: הצלחנו – הצלחנו.

שלמה קרעי: לא הצלחנו – נתקן.

שלמה קרעי: בתקציב זה כבר מובנה בפנים ל-2021, 2022.

אימאן ח'טיב יאסין: ועוד שאלה: למה רק לפועלי ייצור?

אלכס קושניר: אפרופו השמצה של אנשי מקצוע, חבר הכנסת שלמה קרעי.

שלמה קרעי: זה כתוב במכתב של - - -

אלכס קושניר: כן, אבל אף אחד לא עושה את זה בכוונה.

שלמה קרעי: לא, באמת.

אלכס קושניר: אבל רגע, בוא נשמע את הסיבה.

שלמה קרעי: פה נדרשת פעולה מאזנת.

שלמה קרעי: זה נמצא כבר בתוך התקציב.

שלמה קרעי: אז תסביר לי - - -

אלכס קושניר: אני לא יודע להסביר את זה.

אלכס קושניר: אבל היועצת המשפטית שאלה שאלה - -

שלמה קרעי: אז תגן על אנשי המקצוע גם כשהם טועים.

אלכס קושניר: רגע, ובדיוק הנציגה של רשות המיסים עמדה להסביר את זה, ואתה קטעת אותה.

אלכס קושניר: אז אני מבקש שתיתן לה.

שלמה קרעי: בבקשה.

שלמה קרעי: אני לא חושב שזה קשור אליה, ההכנה של התקציב.

אלכס קושניר: אבל בוא נשמע.

אלכס קושניר: שאלו למה זה רטרואקטיבי.

אלכס קושניר: היא עמדה לענות.

שלמה קרעי: לא, אז אני אומר: לא רק רטרואקטיבי, זה גם מופיע בתקציב.

שלמה קרעי: יד אחת שמה את זה כבר, היד השנייה לקחה את זה.

אלכס קושניר: לא, אם זה לא היה מופיע, אז היינו אומרים דרשני, איך הוצאתם את זה.

אלכס קושניר: היות שזה בפנים, אז בוא נשמע, מה הייתה התקלה שלא הבאתם את זה בזמן?

אלכס קושניר: זאת השאלה.

שלמה קרעי: אתה יכול להיות סנגור מאוד טוב של אנשי המקצוע.

אלכס קושניר: לא למדתי משפטים.

אלכס קושניר: כן.

ולדימיר בליאק: אנחנו בעד אנשי מקצוע.

אפרת רייטן: אז אני רוצה להגיד כמה דברים.

אפרת רייטן: קודם כול, לעניין השאלה למה לא הבאנו את זה בזמן – אין לי תשובה ספציפית למה זה לא הגיע.

אפרת רייטן: אלה היו באמת איזשהם עיכובים טכניים, אבל זה היה אמור להגיע.

אפרת רייטן: כמו שאמרתי, זה היה בתוקף עד יולי 2021, ואנחנו עכשיו עומדים בסוף ספטמבר, מביאים את זה כעת, באופן כזה שכמו שאמרתי, תישמר הרציפות.

אלכס קושניר: אבל איך זה קורה?

אלכס קושניר: מה העובד צריך לעשות?

אלכס קושניר: מה המעסיק צריך לעשות?

נירה שפק: אין רציפות.

אפרת רייטן: תישמר הרציפות של ההטבה, זה מה שהסברתי בתחילת הדברים.

אפרת רייטן: ההטבה תהיה בתוקף עד סוף שנת 2022.

נירה שפק: אפשר הכי פשוט להגיד או שהייתה תקלה או שלא שמנו לב, כי לא הגיוני לבוא אלינו ולהגיד אחורה.

ינון אזולאי: לא, הם אמרו את זה פעם שעברה.

נירה שפק: זה לא הגיוני.

נירה שפק: לא צריך לתרץ את זה.

נירה שפק: צריך להגיד שזה לא בסדר, אלא אם כן באמת יש משהו מהותי, שגרם לכם להביא את זה לפתחה של הוועדה חודשיים-שלושה אחרי שזה פג תוקף.

אפרת רייטן: אני שוב אומרת: זה הרבה מערכות שעובדות על הדברים האלה.

אפרת רייטן: זה פשוט הגיע באמת כעת אחרי.

אפרת רייטן: במובן הזה אתם צודקים.

אפרת רייטן: אבל אנחנו מביאים את זה, כמו שאמרתי בהתחלה, באופן ששומר על הרציפות של ההטבה.

אלכס קושניר: איך טכנית עושים את זה?

אפרת רייטן: איך טכנית עושים את זה?

אלכס קושניר: איך טכנית מקבלים החזר מס הכנסה אותם עובדים ששילמו את המס?

ורד בכר: בוקר טוב, אני מרשות המיסים, מנהלת מחלקת ניכויים בחטיבת השומה.

ורד בכר: ברגע שתתקבל החלטה ותהיה הארכת תוקף עד סוף השנה או השנה העוקבת, נוציא הנחיה למעסיקים.

ורד בכר: החישוב של המס וזיכוי המס במס הכנסה זה על בסיס שנתי.

ורד בכר: זאת אומרת, כל מעסיק יודע בעצם לשלם, לחשב ולנכות את המס, בהתאם לעבודתו של העובד מתחילת השנה ועד המועד שבו נעשה התשלום האחרון.

ורד בכר: ככל שלא ניתן בחודש האחרון בלבד, בחודש אוגוסט, ובחודש ספטמבר או באוקטובר, בחודש הקרוב, תצא הנחיה על ידנו שהזיכוי הזה יכול להינתן רטרואקטיבית מתחילת השנה.

ורד בכר: יתבצע חישוב כמו כל חישוב של מס הכנסה ליחיד – מדרגות המס, הזיכויים, הניכויים.

ורד בכר: הכול יינתנו ויילקחו בחשבון.

ורד בכר: אותו עובד שלא קיבל את הזיכוי בחודש הנוכחי ובחודש הקודם, יקבל את זה בחודש העוקב בהתחשבנות מצטברת.

ורד בכר: כלומר, חודש אוקטובר, 1 באוקטובר, כל מה שנדרש.

ורד בכר: כך שהעובד לא אמור להיפגע.

שרון רופא אופיר: אבל איך זה יקרה בפועל?

ורד בכר: אז אני מסבירה.

ורד בכר: אנחנו מוציאים הנחיות למעסיקים, ומודיעים להם שהזיכוי הזה יכול להינתן גם בחודשים הללו רטרואקטיבית.

ינון אזולאי: הוא עושה את זה שנתי.

ולדימיר בליאק: בכל מקרה חישוב המס הוא שנתי.

ינון אזולאי: כן, הוא שנתי, הוא מסתכל אחורה.

ינון אזולאי: אז העובד מקבל את זה.

ורד בכר: חישוב המס הוא שנתי.

ורד בכר: ככל שאנחנו בתוך שנת המס, הדבר הזה אפשרי.

ורד בכר: אם הייתה עוברת עכשיו שנה, זה היה בעייתי, ואז זה יכול להיעשות אך ורק בצורת הגשת דוח - - -

שלמה קרעי: תהיה להם מספיק יתרה לחודשים האלה?

ורד בכר: אני מניחה שכן.

ורד בכר: מעבר לכך שיש לנו את אוקטובר, את נובמבר, את דצמבר – שלושה חודשים.

ורד בכר: מי שלא, תמיד ניתן יהיה להתקזז גם מול חודשים קודמים.

ורד בכר: ומי שלא, וזה לא יתבצע, יוכל תמיד להגיש דוח להחזר מס.

ורד בכר: זה נכון לכל דבר.

ינון אזולאי: כמה שנים הוראת השעה הזאת?

שלמה קרעי: עד 2022.

אלכס קושניר: מ-1986.

ולדימיר בליאק: למה לא לצאת מהמסגרת הזאת של הוראת שעה ולהכניס את זה כחלק אינטגרלי מפקודת מס הכנסה?

אלכס קושניר: שאלה טובה.

אפרת רייטן: זה נקבע כהוראת שעה.

אפרת רייטן: זו איזושהי הטבה שהיא בכפוף לצרכים, היא נבדקת כל פעם.

נירה שפק: זה נראה לכם שצריכים להמשיך - - -

אלכס קושניר: היא נבדקת כל פעם באיחור.

ינון אזולאי: אפשר לעשות חוק שיחול לעשר שנים.

ינון אזולאי: עוד עשר שנים נעשה בדיקה.

ינון אזולאי: עכשיו, אם אתם רואים משהו דרסטי במהלך הזמן אפשר לשנות.

ינון אזולאי: הרי אתם מדברים משנת 1986, וכל פעם - - -

ורד בכר: אני חייבת לציין שלאורך השנים, לפחות מה שאני יודעת, התקנה הזו לא ניתנה אף פעם באיחור, תמיד היא ניתנה - - -

ינון אזולאי: לא, לא דיברתי על איחור.

שרון רופא אופיר: למה בכלל צריך להידרש - - - פעם אחרי פעם?

נירה שפק: למה בהוראת שעה?

אלכס קושניר: חבר'ה, כשכולכם מדברים אף אחד לא שומע כלום.

אלכס קושניר: תבקשו רשות דיבור, תקבלו.

ורד בכר: לי לא זכור שבנושא הזה – אולי בנושא של יישובים הייתה - - -

שלומית ארליך: לא, ורד, זה לא נכון.

שלומית ארליך: גם בפעמיים הקודמות התקנה - - - וזה תמיד היה באופן - - -

ולדימיר בליאק: זה בעצם עלינו, לא על רשות המיסים.

ורד בכר: התקנה הזו הוארכה מכוח סעיף 38 לחוק פיזור הכנסת - - -

אפרת רייטן: שלומית, יכול להיות שזה היה בגלל סעיף 38.

שלומית ארליך: אם תסתכלי גם פעמיים אחורה, תמיד רטרואקטיבית.

שלומית ארליך: תקנות המשמרות מגיעות אלינו באופן רטרואקטיבי קבוע כבר למעלה מחמש - - -

אלכס קושניר: הוועדה תרשום בפניה שני דברים.

אלכס קושניר: אחד זה להזכיר לרשות המיסים לגבי התקנה ביולי 2022, כדי שיהיה לכם מספיק זמן להאריך.

אלכס קושניר: אם אתם צריכים אותנו כמערכת תזכורות, אז אנחנו נעשה את זה, אין ברירה.

אלכס קושניר: ודבר שני, אנחנו גם נשקול האם באמת ניקח את הוראת השעה הזו,, שמ-1986 מוארכת כל פעם מחדש, ונהפוך אותה להוראת קבע או לפחות להוראה עם תקופת זמן ארוכה יותר.

ינון אזולאי: ואז לא תצטרך להזכיר להם ביולי.

אלכס קושניר: כדי לא להגיע למצבים כאלה.

שלמה קרעי: זה לחלופין.

אלכס קושניר: לקראת ההארכה הבאה אנחנו בהחלט גם בוועדה נשקול את הסוגיה הזאת.

אלכס קושניר: כן, חברת הכנסת נירה שפק.

נירה שפק: קודם כול אני מצטרפת למה שאמרת, כי בסוף המטרה שלנו להעצים את המפעלים היצרניים, וכל הפעילות העסקית היצרנית הקיימת.

נירה שפק: הרצון שלנו שימצו את האמצעים, את הכלים, את המכונות 24/7 או 24/6 גם היא קיימת.

נירה שפק: אז אם הנחות היסוד הן כאלה, אין סיבה שזה לא יקרה באופן רציף וקבוע.

נירה שפק: ודבר שני שאני רוצה לומר, אני דווקא לא רוצה להיות השעון המעורר.

נירה שפק: אותי מטריד, כי בחודש הראשון שישבנו כאן בוועדת הכספים, בעצם כל פעם היינו צריכים לאשר משהו שפג תוקף מחר, פג תוקף אתמול.

נירה שפק: ואני מבקשת שתצא מכאן הנחיה, שרשות המיסים תעבור על כלל התקנות שלה וכלל הוראות השעה שלה, ויביאו לנו מסמך מרכז למתי.

נירה שפק: ויבדקו, שלא עוד שבועיים נשב כאן, ולא על משמרות אלא על משהו אחר, נזכרו גם בדקה ה-90 או בדיעבד.

נירה שפק: לכן אני מבקשת שמסמך כזה יגיע לוועדה בצורה מסודרת.

נירה שפק: ואז תהיה לנו גם יכולת - - - ואם לא, אז שיעצרו.

אלכס קושניר: יש את זה באתר של רשות המיסים, מתי פג תוקף של כל התקנות?

נירה שפק: טבלה.

נירה שפק: טבלה.

אלכס קושניר: לא, רגע.

אפרת רייטן: לא, הוראת שעה שעתידות לפקוע זה לא משהו שיש באתר של רשות המיסים.

נירה שפק: אז שיכינו.

שלומית ארליך: כן, אבל יש דברים שכבר היום אנחנו יודעים שעתידים לפקוע.

נירה שפק: זה כלי.

נירה שפק: מכיוון שאין, זו בדיוק הסיבה.

נירה שפק: כשאין כלי בקרה אז לא מבקרים, נורא פשוט.

אלכס קושניר: אפרת, אני מבקש למלא את בקשתה של חברת הכנסת נירה שפק, ולתת לנו צפי פג תוקף של הוראות השעה חצי שנה קדימה.

ינון אזולאי: אני מציע מה שנירה אמרה, שתיתן להם גם תוקף למתי להביא את זה, כדי שלא יפוג התוקף של התוקף.

נירה שפק: בדיוק.

נירה שפק: להגדיר זמנים בבקשה.

אלכס קושניר: התוקף של התוקף.

אלכס קושניר: אני מאמין שרשות המיסים תיענה לבקשה שלנו.

אלכס קושניר: ואם לא, אז אנחנו נזמן אותם שוב.

נירה שפק: אפשר להגדיר את זה עד נגיד 1 בנובמבר, שזה נראה לי סביר?

אלכס קושניר: זה משהו שאתם יודעים לעמוד בו?

אפרת רייטן: אנחנו עכשיו במסגרת דיוני התקציב, הולך להיות אינטנסיבי.

נירה שפק: זה חשוב לנו גם לדיוני התקציב.

אפרת רייטן: ברור שזה חשוב.

אפרת רייטן: אנחנו כמובן מנהלים בעצמנו.

נירה שפק: ולכן אני חושבת שזו בקשה סבירה.

נירה שפק: לא ביקשתי את זה לשבוע הבא, ביקשתי ל-1 בנובמבר.

נירה שפק: יש את כל אוקטובר.

נירה שפק: אני חושבת שזו בקשה סבירה.

אפרת רייטן: אתם מתכוונים לסוף 2021?

אלכס קושניר: לא, אנחנו רוצים חצי שנה קדימה.

אפרת רייטן: בסדר.

אפרת רייטן: אז אני אבקש ארכה.

אלכס קושניר: חודש קדימה?

אפרת רייטן: לקראת סוף דצמבר?

אלכס קושניר: חודשיים אתם צריכים בשביל לעשות את זה?

נירה שפק: חודשיים בשביל להכין דבר כזה?

שלומית ארליך: לא, אבל יש הרבה תקנות שפוקעות בסוף השנה.

נירה שפק: את יודעת, אם אני אתן לאחד העוזרים הפרלמנטריים שלי לעבור על הדפים שלכם אחד-אחד, הוא יעשה את זה בשבוע.

נירה שפק: למה זה צריך לקחת - - - חודשים?

אפרת רייטן: אתם תחליטו.

אפרת רייטן: אני רק אומרת - - -

אלכס קושניר: אני בטוח, אפרת, שיש לכם מערכת ממוחשבת שיודעת להוציא פלט כזה.

אלכס קושניר: אז יש לכם זמן עד תחילת נובמבר לעשות את זה, בבקשה.

אפרת רייטן: בסדר.

אלכס קושניר: תודה רבה.

אלכס קושניר: ויש עוד מישהו שרוצה לומר משהו?

אלכס קושניר: יש לנו בזום את נתנאל היימן.

אימאן ח'טיב יאסין: אני שאלתי שאלה.

אימאן ח'טיב יאסין: למה זה רק לגבי מפעלים של ייצור?

אימאן ח'טיב יאסין: מה עם אנשים שעובדים במשמרות?

אימאן ח'טיב יאסין: למה הם צריכים לשלם מיסים על משמרת שנייה ושלישית?

אימאן ח'טיב יאסין: מה ההיגיון?

אלכס קושניר: רשות המיסים, יש לכם התייחסות לשאלה?

אימאן ח'טיב יאסין: אני מבינה שזה לנצל את המכונות, אבל בסופו של דבר בני אדם עובדים ומגיע להם.

אפרת רייטן: את שואלת למה רק הפעילות הייצורית?

אימאן ח'טיב יאסין: כן, למה מחריגים רק את הנושא הזה, ולא כל משמרת שנייה או שלישית בכל עבודה?

אפרת רייטן: זה מה שפקודת מס הכנסה קובעת.

אפרת רייטן: זו הפקודה קובעת, לא התקנות.

ינון אזולאי: מה את רוצה, שהיא תזכור מה שהיה ב-1986?

אימאן ח'טיב יאסין: בסדר, אבל היא לא מעצמה קבעה את זה.

אימאן ח'טיב יאסין: יש שיקולים.

אימאן ח'טיב יאסין: וצריך להיות היגיון מאחורי הדברים.

אפרת רייטן: בחרו לתת הטבה לעודד את הפעילות הזאת.

נירה שפק: אני למשל לא הייתי רוצה את זה.

אימאן ח'טיב יאסין: למה?

נירה שפק: מהסיבה הפשוטה: אם היינו בעולם אוטופי, שאין בעיה של תקציב, אז הייתי אומרת: סבבה, בוא ניתן לכולם.

נירה שפק: השאלה היא מה מתחרה על כל שקל.

נירה שפק: ואם יבואו זה מול זה, זה העבודה שאנחנו צריכים לעשות.

נירה שפק: האם משמרת שנייה או שלישית בחקלאות, שזה לא המיכון, כשקוצרים?

נירה שפק: לדעתי כן.

נירה שפק: האם מלצרות היא כן או לא?

נירה שפק: לדעתי לא.

נירה שפק: עכשיו, עוד פעם, זו רק דעתי.

אימאן ח'טיב יאסין: למה לא?

ינון אזולאי: אבל זה מה שאימאן שואלת.

נירה שפק: השאלה היא מה הדבר האלטרנטיבי לעשות בכל שקל?

נירה שפק: זאת השאלה.

אימאן ח'טיב יאסין: אני חושבת שמה שצריך לעניין אותנו זה לא רק כמה כסף אנחנו מכניסים לקופה של המדינה.

נירה שפק: לא, ההיפך - - -

אלכס קושניר: לא, השאלה היא איך מוציאים את הכסף הנכון.

אימאן ח'טיב יאסין: גם.

אימאן ח'טיב יאסין: בגלל זה אני אומרת, שזה גם עידוד לעבודה.

אימאן ח'טיב יאסין: בן אדם שעובד ורואה שמשתלם לו לעבוד, הוא יתאמץ ויעבוד יותר.

אימאן ח'טיב יאסין: הוא צריך גם את הדבר הזה?

אימאן ח'טיב יאסין: בסופו של דבר כולם יוצאים מרוויחים, גם העובדים וגם המדינה.

אימאן ח'טיב יאסין: ולכן, בסדר, אני מבינה את העיקרון של לנצל את המכונה - - -

נירה שפק: אני מבינה את ההיגיון פה של משאבי ייצור, שלא יעמדו.

נירה שפק: אם יש עבודה במשמרת שנייה ושלישית – אין בה משאבי ייצור – יש לי ילד הייטקיסט, הוא ישב על המחשב שלו.

אימאן ח'טיב יאסין: הוא לא מייצר?

נירה שפק: הוא מייצר.

נירה שפק: אבל אני אומרת: כאן אני מבינה את המהות שבאה מלהשתמש במכונות, בדברים שאם הם יעמדו, להגדיל את התפוקה בייצור - - -

ינון אזולאי: השאלה שנשאלת היא מה היה הרציונל לעשות את זה.

נירה שפק: מה הערך המוסף?

נירה שפק: מה הרווח השולי?

ינון אזולאי: בדיוק.

ינון אזולאי: למה דווקא על זה?

ינון אזולאי: תשמעי, הרופאים שעובדים במשמרות של שלוש משמרות והם קורסים, אולי שמה היית צריך לתת להם משהו או לא יודע מה.

ינון אזולאי: צריך להבין גם למה הם עשו את זה.

ינון אזולאי: זה משנת 1986 אותו דבר ולא מזיזים כלום.

ינון אזולאי: צריך להבין מאיפה זה הגיע.

ינון אזולאי: ואולי על פי זה לנסות לדעת מה להוסיף, מה להוריד.

אימאן ח'טיב יאסין: בהסבר כתוב את המהות.

אימאן ח'טיב יאסין: המהות היא יצרנית, ושימוש במכונות - - -

ינון אזולאי: נכון.

ינון אזולאי: אבל מה שהיה נכון ל-1986 לא תמיד נכון להיום.

אימאן ח'טיב יאסין: השימוש במכונות זה משהו אחר, אבל יצרנית זה העיקר.

אימאן ח'טיב יאסין: גם האחרים מייצרים.

נירה שפק: אני מסכימה איתך, רק - - -

ינון אזולאי: גם הבן אדם נשחק בסופו של דבר.

אימאן ח'טיב יאסין: בדיוק.

ולדימיר בליאק: יש לי עוד שאלה קטנה.

אלכס קושניר: כן, בבקשה.

ולדימיר בליאק: אני מבין שזה קיים 30 שנה וכולם התרגלו.

ולדימיר בליאק: בכל זאת, למה זה 15% ולא שיעור אחר?

אפרת רייטן: למה נקבע 15?

אפרת רייטן: אני לא יודעת.

אפרת רייטן: זה באמת משהו שהוא 30 שנה אחורה.

נירה שפק: לך תדע.

אלכס קושניר: לך תזכור.

אפרת רייטן: זה לא משהו - - -

אימאן ח'טיב יאסין: אולי הגיע הזמן לבדוק את זה שוב.

ורד בכר: זה גם לא משהו שהשתנה - - -

ולדימיר בליאק: באמת - - - הרבה, מעט, אבל אמור להיות איזשהו רציונל.

נירה שפק: זו בדיוק אחת הבעיות בהארכות, הארכות, הארכות, שאנחנו מאריכים ולא עוצרים - - -

אלכס קושניר: היות שבפעם הבאה רשות המיסים תביא את זה מבעוד מועד, יהיה לנו זמן לדון בזה, לא תוך כדי חוק ההסדרים, אלא בצורה מעמיקה, ושם נוכל לשאול את השאלות ולקבל תשובות לאותן שאלות שאת שואלת.

אלכס קושניר: חברים, יש לנו מישהו בזום שרוצה להביע את דעתו.

אלכס קושניר: נתנאל היימן, ראש אגף כלכלה בהתאחדות התעשיינים בישראל, בבקשה.

נתנאל היימן: אדוני היושב-ראש, קודם כול תודה על זה שקבעת את הדיון הזה כל כך מהר אחרי החג.

נתנאל היימן: כמו שציינתם, העובדים מחכים לזה, כי זה בעצם עובדים שהרבה שנים כן התרגלו לקבל את ההפחתה הזאת במשך השנים.

נתנאל היימן: אני כן יכול להגיד, בהמשך לשאלות ולדיון שעלה פה, שחלק מהמעסיקים לקחו את זה על עצמם.

נתנאל היימן: זאת אומרת, ידענו שצפוי הדיון הזה, העובדים כן שילמו את המס, אבל הם קיבלו איזשהו החזר מהמעסיקים כבר בחודש אוגוסט בשביל לגשר על הפער הזה.

נתנאל היימן: אז זה לגבי הנושא הזה.

נתנאל היימן: לגבי עצם התקנות – אז אני מסכים עם מה שעלה פה בוועדה.

נתנאל היימן: זה גם מתוקצב, גם רואים את זה בדברי ההסבר, שזה מתוקצב לכמה שנים קדימה.

נתנאל היימן: זה מאוד הגיוני להפוך את זה לתקנות קבע, במקום שנצטרך לנהל את הקרקס הזה פעם בשנה-שנתיים, ולחכות שהוועדה תתכנס ותאשר.

נירה שפק: רק המילה "קרקס" לא במקום.

נירה שפק: אין כאן קרקס, יש כאן עבודה פרלמנטרית.

נתנאל היימן: התכוונתי קרקס לא לוועדה, התכוונתי למחול שהיה מסביב, מחוץ לוועדה, עד שהתקנות הגיעו.

נתנאל היימן: זו הייתה הכוונה שלי ואני מתנצל.

נתנאל היימן: אני אנמק.

נתנאל היימן: אנחנו כבר חודש-חודשיים מנסים להביא את התקנות, וכמו שאמרה נציגת רשות המיסים, זה כל פעם מתעכב בגלל דברים טכניים.

נתנאל היימן: זו הייתה הכוונה שלי.

נתנאל היימן: וחבל שהיינו צריכים לעבור את זה.

נתנאל היימן: מהרגע שהזה הגיע לוועדה, אז כמו שציינתי בהתחלה, באמת היושב-ראש כינס את הוועדה במועד הכי מוקדם שהוא יכול היה, עד כמה שאני יודע.

נתנאל היימן: עוד שתי נקודות האחרונות, אבל בכל זאת, אני אנסה לסיים במשהו פחות לעומתי.

נתנאל היימן: חבר הכנסת בליאק דיבר על התקנות של הפחת לציוד עצמו, שהן בעצם התקנות המשלימות לתקנות של ההפחתות שהעובדים מקבלים.

נתנאל היימן: ואנחנו גם כן היינו שמחים שזה יובא לדיון כמה שיותר מהר, יובא לאוצר ואחר כך לדיון כמה שיותר מהר.

נתנאל היימן: ושוב, תודה לוועדה, אנחנו מקווים שתאשרו את התקנות.

נתנאל היימן: תודה.

אלכס קושניר: טוב, תודה רבה.

אלכס קושניר: אני רוצה שנקריא את התקנות ונעלה את זה להצבעה.

אלכס קושניר: בבקשה, אפרת.

אפרת רייטן: תקנות מס הכנסה (שיעור המס על הכנסה בעד עבודה במשמרות) (תיקון), התשפ"ב–2021.

אפרת רייטן: בתוקף סמכותי לפי סעיף 10 לפקודת מס הכנסה, לאחר התייעצות עם שרת הכלכלה והתעשייה, ובאישור ועדת הכספים של הכנסת, אני מתקין תקנות אלה:

אלכס קושניר: זהו?

אחמד טיבי: אני לא התערבתי, אבל שאלה: אפשר להעלות את ההטבה מ-15% ל-17%?

נירה שפק: זה מה שוולדי שאל.

ולדימיר בליאק: זה מה ששאלתי.

אחמד טיבי: אה, שאלת?

אחמד טיבי: אני חבר במועדון של בכירים.

אלכס קושניר: אני רוצה להעלות את התקנות להצבעה.

אלכס קושניר: מי בעד התקנות?

אלכס קושניר: להרים את היד.

ינון אזולאי: שלמה, אתה לא יכול - - -

שלמה קרעי: אני אמרתי שאני לא אתנגד.

אלכס קושניר: מי נגד?

אלכס קושניר: אושר.

אלכס קושניר: התקנות אושרו, וייכנסו לתוקף ברגע פרסומן ברשומות.

אלכס קושניר: תודה רבה.